**Z A P I S N I K**

**SA 23. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 24. listopada 2023.

23. sjednica Gradskog vijeća Grada Ivanić-Grada održana je dana 24. listopada 2023. godine s početkom u 16:30 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Ivica Kozjak, Milica Piličić, Mirna Češković, Aleksandra Toth, Lovorko Matković, Tibor Vuković, Miljenko Šimunović, Maja Krnjević, Renato Mikac, Mladen Prelec

Odsutni: Slaven Barišec, Irena Fučkar, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
3. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Matea Rešetar – viša stručna suradnica za poslove Gradskog vijeća i Gradonačelnika
6. Ilijana Mišković – viša stručna suradnica – komunalna redarka
7. Nenad Babić – predstavnik trgovačkog društva Vodoopskrba i odvodnja Zagrebačke županije d.o.o.
8. Vjekoslav Broz – rukovoditelj Poslovne jedinice trgovačkog društva Vodoopskrba i odvodnja Zagrebačke županije d.o.o. Ivanić-Grad
9. Dražen Baotić – predsjednik Zajednice tehničke kulture Grada Ivanić-Grada
10. Igor Mužina – glavni tajnik Gradske zajednice športskih udruga Grada Ivanić-Grada
11. Sanja Radošević – direktorica trgovačkog društva Ivakop d.o.o.
12. Mario Mikulić – direktor trgovačkog društva Komunalni centar Ivanić-Grad d.o.o.
13. Sanja Mahovlić Vučinić – direktorica trgovačkog društva Razvojna agencija IGRA d.o.o.
14. Valentin Gadža – direktor trgovačkog društva Poduzetnički centar Ivanić-Grad d.o.o.
15. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 23. sjednicu te konstatirao kako je sjednici od ukupno 15 prisutno 10 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 10 glasova za jednoglasno usvojen zapisnik sa 22. sjednice Gradskog vijeća Grada Ivanić-Grada.

Gradsko vijeće je jednoglasno sa 10 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje Financijskog izvješća i Izvješća o poslovanju trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju za 2022. godinu i donošenje Zaključka o prihvaćanju istog**
2. **Razmatranje Izvješća o radu i financijskom poslovanju Gradske zajednice športskih udruga Grada Ivanić-Grada za 2022. godinu i donošenje Zaključka o prihvaćanju istog**
3. **Razmatranje Izvješća o radu i financijskom poslovanju Zajednice tehničke kulture Grada Ivanić-Grada za 2022. godinu i donošenje Zaključka o prihvaćanju istog**
4. **Razmatranje Financijskog izvješća i Izvješća o poslovanju trgovačkog društva Razvojna agencija IGRA d.o.o. za 2022. godinu i donošenje Zaključka o prihvaćanju istog**
5. **Razmatranje Financijskog izvješća i Izvješća o poslovanju trgovačkog društva Poduzetnički centar Ivanić-Grad za 2022. godinu i donošenje Zaključka o prihvaćanju istog**
6. **Razmatranje prijedloga i donošenje Odluke o izmjenama Poslovnika Gradskog vijeća Grada Ivanić-Grada**
7. **Razmatranje prijedloga i donošenje Odluke o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**
8. **Razmatranje prijedloga i donošenje Pravilnika o izmjenama Pravilnika o** **kriterijima za ocjenjivanje službenika/ca i namještenika/ca i o načinu provođenja ocjenjivanja**
9. **Razmatranje prijedloga i donošenje Odluke o dopuni Odluke o izgledu službene odore te izgledu i sadržaju službene iskaznice komunalnih redara Grada Ivanić-Grada**
10. **Razmatranje prijedloga i donošenje Odluke o dopuni Odluke o prodaji robe izvan prodavaonica na području Grada Ivanić-Grada**
11. **Razmatranje prijedloga i donošenje Odluke o proširenju djelatnosti Dječjeg vrtića Ivanić Grad**
12. **Razmatranje prijedloga i donošenje Odluke o prijenosu prava vlasništva nekretnine u korist Agencije za pravni promet i posredovanje nekretninama**
13. **Razno**

Rad prema utvrđenom dnevnom redu.

1. **TOČKA**

Gđa. Ilijana Mišković – izvješće komunalnog redarstva o provedeni aktivnostima od 21. rujna do 23. listopada. Na prošloj sjednici Gradskog vijeća sam izjavila da je postavljena nova autobusna stanica na križanju Dugoselske i Lukačke ulice, dakle na zahtjev stanovnika Trebovca i na ukazanu potrebu. Također je asfaltirano i proširenje na navedenoj lokaciji radi lakšeg okretanja autobusa. Isto tako je asfaltirana i izrađena prilazna staza do stajališta radi sigurnijeg kretanja djece. Također je izrađena i prilazna staza do teniskih terena na Sportskom parku Zelenjak. Također, u prošlom izvješću je najavljeno postavljanje svijetleće signalizacije na pružnom prijelazu koje nije osigurano ni branicima ni polubranicima u ulici Ribnjaci s obzirom da je ta ulica trenutni obilazni pravac dok traju radovi na aglomeraciji u Hercegovačkoj ulici i Ulici Stjepana Gregorka, Svijetleća signalizacija je postavljena kako bi se pojačala pozornost vozača te naglasio taj pružni prijelaz s obzirom da i dalje imamo dosta pritužbi stanovnika koji prelaze preko tog pružnog prijelaza da je vidljivost dosta loša, pogotovo u razdoblju kada su magle i kada je ujutro još uvijek dosta mračno. U Ulici ruža na zavoju u blizini Lonjske ulice označene su trase za uzdignuti pješački prijelaz te će kroz nekoliko dana isti biti i asfaltiran, tako je rečeno od strane izvođača. Dio kvarova na javnoj rasvjeti koji su bili pokriveni reklamacijom su uklonjeni, a na nekim lokacijama javna rasvjeta nije radila jer je bilo problema s mrežom i komunalno redarstvo je na dnevnoj bazi u komunikaciji s izvođačem koji je na terenu i otklanja spomenute kvarove. Svakodnevno dobivamo nove prijave i nove lokacije i ono što bih naglasila, kad se radi o kvaru koji je pokriven garancijom za tu sanaciju je potrebno određeno vrijeme da se ta reklamacija odradi i da dođe nova lampa, pa ovim putem i zahvaljujem građanima za strpljenje i razumijevanje jer je ipak potrebno određeno vrijeme koje mora proći da bi se taj proces reklamacije odradio. Kada smo kod rasvjete, dosta veliki problem nam je rasvjeta oko OŠ na Žeravincu i same sportske dvorane. Jako puno prijava smo dobili, isto tako smo i mi uvidjeli taj problem. Naime, tamo je kvar dosta širokog razmjera i zapravo smo imali ispitivanje na koji način to riješiti tako da smo u procesu i postupku rješavanja tog problema kako bi se to područje osvijetlilo i kako djeca ne bi bila u opasnosti. Na prošloj sjednici Gradskog vijeća bio je upit vezan za održavanje potoka Žeravinec. Mi u komunalnom redarstvu smo Hrvatskim vodama uputili dosta veliki broj zahtjeva za održavanje i čišćenje, ne samo kanala, odnosno potoka Žeravinec, oni to specificiraju pod kanal, dakle nisu upućeni zahtjevi za održavanje samo Žeravinca nego i za održavanje svih kanala i potoka koji se nalaze na području Grada, a koji su javno vodno dobro i na upravljaju su Hrvatskim vodama. Ono što smo dobili u odgovoru je to da postoje određene poteškoće s izvođačem, oni to specificiraju pod kanale prvog i drugog reda tako da su imali određene prioritete i nismo dobili baš konkretan odgovor u kojem razdoblju bi mogle biti te pređene lokacije, odnosno sve lokacije na području Grada i očišćene odnosno održavane. I nadalje primamo dosta upita vezano za radove u Savskoj ulici, Ulici ruža i Ulici Krešimira IV i kralja Tomislava. Uputili smo nemali broj zahtjeva za sanaciju upravo tih prekopa, asfaltiranje, što brži završetak radova. Na žalost, u komunalnom redarstvu nismo dobili konkretnu informaciju kada bi radovi mogli biti završeni odnosno kada bi moglo biti asfaltirano. Mi, na žalost, nemamo nikakvu nadležnost jer je u pitanju županijska prometnica, a o tome smo i prošli puta razgovarali. Također na prošloj sjednici je bilo dosta upita vezanih za smrad koji se širi sa farme Širjan. Ponovno smo kolegica i ja bile na farmi, uz pratnju i vodstvo djelatnika farme obišle smo baš cijelu farmu i onu informaciju koju bih htjela podijeliti s vama je to da je u tijeku završetak radova na pogonu za bioplinsko postrojenje koje uključuje taj podzemni transport stajnjaka do spremnika. Završetak tih radova i početak rada tog pogona očekuje se krajem ove godine i time bi se trebao eliminirati odnosno svesti na minimum upravo to širenje neugodnih mirisa. To je veliki projekt i mi se nadamo da će to biti rješenje, djelomično rješenje našeg problema. Možda ste primijetili, uz spomen bistu Rudolfa Perešina uređeno je područje. Izbor i količina navedenih biljaka tri čempresa i osam bijelih svibova je simbolično. Simbolički je vezano baš uz godine Rudolfa Perešina u trenutku njegove smrti, dakle poginuo je u 38. godini tako da taj cijeli projekt i to uređenje ima i određenu simboliku. Sada prelazimo na brojke. Dakle, u promatranom razdoblju odnosno u cijeloj ovoj godini do sada je pokrenuto ukupno 67 upravnih postupaka, 9 novih u usporedbi sa prošlim razdobljem. Trenutno je u postupku 14 novih izdavanja rješenja. Dakle, to su rješenja i upravni postupci pokrenuti po službenoj dužnosti ili temeljem prijave građana za neuređene parcele na području Grada ili nefunkcioniranje propusta oborinske odvodnje. Dakle, isto tako imamo izdavanje upozorenja za uzurpaciju javne površine i neodržavanje živica ili odlaganje građevinskog otpada i slično. Nadalje, ukupno je izdano 16 obaveznih prekršajnih naloga. Od toga 15 opomena i trenutno čekamo podatke za sedam novih vozila, dakle upućen je zahtjev Policijskoj postaji Ivanić-Grad pa po dostavi tih podataka onda će biti i napisani obavezni prekršajni nalozi. Što se tiče suglasnosti za korištenje javnih površina ukupno su izdane 42 suglasnosti. Dakle, osam novih suglasnosti u odnosu na prethodno gledano razdoblje. Također komunalno redarstvo izdaje i suglasnosti u komunikaciji sa Policijskom postajom Ivanić-Grad za vozila teža od 3,5 tone po ulicama Grada. Ukupno je izdano 8 suglasnosti, dakle jedna nova u usporedbi sa prošlim razdobljem. Suglasnosti za izvođenje radova na javnim površinama je ukupno izdano 37, 3 nove. Također je izdano 27 rješenja za korištenje javne površine, dakle ugostiteljima i za prodajne štandove, a na 19. Bučijadi, manifestaciji koja je iza nas, je izdano 31 rješenje za korištenje javne površine, dakle izlagačima, ugostiteljima i slično. Brigu o javnim površinama i objektima u vlasništvu Grada obavlja trgovačko društvo Komunalni centar Ivanić-Grad. S njima imamo dnevnu komunikaciju na temelju potreba, obilaskom terena, utvrđivanjem problema zapravo i izdajemo naloge. Izdana su 104 naloga prema Komunalnom centru, 11 novih naloga u usporedbi sa prethodnim razdobljem. Također, na temelju tih utvrđenih potreba ili temeljem obilaska ili temeljem zahtjeva mjesnih odbora održavaju se i objekti, brine se o javnim površinama, odnosno imali smo i prijave vezane za oborinsku odvodnju tako da su u tijeku snimanja i izrade troškovnika za lokacije na kojima je problem sa oborinskom odvodnjom, a dosta često se to povezuje i sa time da prvo treba određeno područje i počistiti, odnosno pokrčiti tako da imamo i krčenje i uređenje javnih i ostalih površina koje su u vlasništvu Grada i RH, dakle utvrdi se stanje, pripremi za krčenja, a onda ukoliko se radi o području gdje je potrebno riješiti i oborinsku odvodnju onda se rješava i oborinska odvodnja. Također, komunalno redarstvo izdaje i rješenja za uređenje čestica koje su u privatnom vlasništvu. Dakle, na temelju prijava građana, ali i po nekakvim utvrđeni situacijama u obilascima. Krpanje udarnih rupa i manja presvlačenja su u tijeku. U komunikaciji smo s izvođačem na tjednoj bazi i možda ste primijetili dosta onih prekopa koje smo zahtijevali od Vodoopskrbe smo onda riješili samostalno s obzirom da nismo dobivali nikakve povratne informacije. Također, u komunikaciji sa Komunalnim centrom i temeljem izdanih naloga trenutno su radovi na dječjem igralištu u Prerovcu i u Garićgradskoj ulici, te nabava sprave za dječje igralište u Cagincu. Ovim putem bih još jednom naglasila i zamolila sve građane da prilikom šetnje kućnih ljubimaca nikako kućne ljubimce ne uvode na dječja igrališta jer imamo dosta prijava građana i zapravo veliki je problem s obzirom da djeca dođu na igralište i igraju se pa onda mislim da na taj način trebamo reagirati i voditi brigu o tome da ne dođe do zaraze i da dječja sigurnost ipak mora biti bitnija. Vezano za kraj za higijeničarsku službu, veterinarske usluge i lešine životinja. Dakle, temeljem zahtjeva građana izdano je ukupno 51 odobrenje za sterilizaciju ili kastraciju pasa ili mačaka, te minimalne troškove liječenja. Dakle, sva potrebna dokumentacija se izdaje u Gradu, odnosno Grad temeljem zahtjeva građana izdaje suglasnost koju dostavlja u Veterinarsku ambulantu temeljem koje onda Veterinarska ambulanta može izvršiti ono što treba.

g. Željko Brezovečki Brzi – Prvo pitanje se odnosi i uputiti ću direktoru Vodoopskrbe i odvodnje Zagrebačke županije gospodinu Mastenu, odnosno prisutnom zamjeniku. Nadam se da ste prilikom dolaska prošli kroz centar grada, točnije kroz Savsku preko pruge o nastavili ovdje prema Gornjem Šarampovu. Što želim reći? Prije svega proteklo je već tri mjeseca od kada traju radovi na ovoj dionici i nije nam jasno šta se dešava. Svakim danom zovu građani i zapravo optužuju nas i prozivaju Grad Ivanić-Grad, a zapravo mi apsolutno nismo krivi zbog toga što nismo ni naručioci, niti je to naša cesta, niti su naši izvođači, štoviše, zapravo Vi ste odgovorna osoba. Nije mi jasno, prije svega mjesec i pola, dva je radio ECP pa nije ništa napravio, pa je uveden drugi izvođač koji e napravio za 15 dana sve i na kraju evo sada vidimo da je to sve zatrpano. Međutim građani ne mogu živjeti od te prašine, od toga svega, a da ne govorim kako je opasnost kada naša djeca dolaze vlakom ili autobusom pa pršti kamenje ispod guma i prije jedno dvadeset dana jedno dijete je bilo pogođeno u nogu s tim kamenom. Nije mi jasno, ako smo zatrpali, ako smo sve spojili i ako smo napravili tlačnu probu i ništa ne pušta, zbog čega se to ne asfaltira. Ako nešto ne štima, hajdemo ponovno otkopati, napraviti šta treba i hajdemo to napraviti jer ovako stvarno tri mjeseca da takvi radovi traju je jednostavno neizdrživo. I druga stvar, molio bih Vas ubuduće ako je u mogućnosti, kada birate na natječaju izvođača pa kada se susretnete sa ovakvim izvođačima bolje je možda i poništiti natječaj nego da ovako trpi i Grad i vi pritužbe trpite i svi mi na kraju zbog neodgovorne savjesti onoga koji je prihvatio ugovor da će nešto napraviti, a na kraju nije napravio. Znači, pitanje glasi kada ćemo napokon tu cestu asfaltirati da se normalno nastavimo voziti kao i do sada prije samih izvođenja radova. Drugo pitanje se odnosi na društveni dom Šarampov Donji. Mislim da je došlo stvarno vrijeme da se pozabavimo tim domom zato što se taj dom iznajmljuje za razne svečanosti i prigode. Potrebno je zapravo naručiti nove stolove. Stolice imamo adekvatne i sve, međutim stolovi su svi zašarafljeni sa nekakvim L-ovima, sve se raspada i kada se postavlja sala ne bi vjerovali kakva je muka to sastaviti, a da ne govorim da se klimaju rekao bih kao i ovi ovdje na našem Gradskom vijeću. Slijedeće pitanje isto upućujem, na prošlom Gradskom vijeću uputili smo zahtjev za nabavu novih stolova u našoj vijećnici da bi mogli praktički normalno sjediti, raditi i naravno sa novim ozvučenjem ili možda imamo u planu naći neku novu lokaciju kao što je na primjer Visoka škola. Pošto se i ona nalazi u vlasništvu Grada, ima velike učionice, možda se malo nešto treba samo par klupa složiti, nešto stolova ili možda samo razglas pa bi mogli u prekrasnom ambijentu tamo održavati ubuduće Gradska vijeća. Četvrto pitanje, kada se misli krenuti sa primjenom pješačke zone, mislim na mali Konzum ili točnije kada ćemo zabraniti prolaz automobilima preko Trga Vladimira Nazora. Vi ste gradonačelniče u najavi nešto i najavili da to uskoro bi moglo doći na red pa me zanima da li bude to u ovoj godini ili ste to prebacili za slijedeću godinu. Peto pitanjem, što se dešava sa onom novom tehnologijom na mostu kod Naftalana. Prije kada smo nailazili mi pješaci tada se počelo paliti na stupu ono žuto upozorenje, lampice, tamo je nekakva kamerica i zapravo dala je upozorenje vozačima na nailazak pješaka ili nekog tko prolazi po zebri. Već mjesec dana to ne radi i da li se može obići i vidjeti da li je ta nova tehnologija već „riknula“ ili možda samo nešto treba zamijeniti pa da možemo i dalje normalno prelaziti jer dolazi jesen, noći su sve bliže i mrak je pa ako može se da u što kraće vrijeme da to riješimo.

g. Nenad Babić – pokušat ću odgovoriti na jedno pitanje makar je u okviru jednoga bilo više njih, pa ću pokušati redom. Da, došao sam tom cestom ovdje i u posljednje vrijeme sam često prolazio tom cestom i razočaran sam kao i Vi. Dakle, jednostavno ne znam što bih Vam rekao u tom smislu. Međutim, znate i sami ovaj projekt dugo traje, nije ovo jedina situacija gdje smo imali ovakve probleme. Ono što mogu reći u ovom trenutku, spomenuli ste mijenjanje izvođača, morate znati da se radi o zajednici ponuditelja koja uvijek ima mogućnost određenih dijelova radova ustupiti radove jedni drugima. Oni su sad gotovi. Dakle, što se tiče monterskih radova oni su završeni, provedena su sva potrebna ispitivanja i znajući da je danas sjednica Gradskog vijeća ponovno smo uputili zahtjev da nam se da terminski plan i da nm se informacija kada će konačno ta cesta biti sanirana, to je srce grada i to treba riješiti što prije. Na žalost tako je kako je. Informaciju koju smo dobili, evo prenosim od izvođača, da po njihovom planu bi to trebalo biti gotovo do kraja tjedna ukoliko im vremenski uvjeti dozvole, međutim obećanje je da će svakako, svakako biti gotovo do blagdana Svih svetih. Što se tiče ovoga što ste spomenuli provođenja natječaja za odabir izvođača za ovakve radove znate i sami da smo tu limitirani Zakonom o javnoj nabavi, da tenderi za ovakve vrste radova su izuzetno kompleksni, da se u pravilu odabire ponuditelj sa ekonomski najpovoljnijom ponudom tako da mi kao trgovačko društvo koje smo dužni provoditi postupak javne nabave smo dužni držati se svih tih elemenata i u konačnici donijeti odluku o odabiru bilo kojeg izvođača jer u pravilu nismo u mogućnosti na bilo koji drugi način raditi bilo kakvu drugu selekciju među potencijalnim ponuditeljima. Na žalost, reći ću još samo na kraju da su tak nekako, da se izrazim po domaće, došla vremena kada s nekim sklopiš ugovor, kad netko preuzme ugovorne obveze, kad netko bi trebao stati iza svog posla vi jednostavno ne možete utjecati na to da on to napravi u nekakvom razumnom roku i u okviru onih planova koje smo imali. Ono što još mogu reći, mi iz pozicije trgovačkog društva, dakle Vodoopskrba i odvodnja Zagrebačke županije nismo dužni ni centa tako da nije problem sa naše strane.

Gradonačelnik – da rezimiram, pitanja su stolovi u Donjem Šarampovu i eventualno ovoj prostoriji. Mislim da neće biti problem da se nabave novi stolovi, vjerojatno kroz idući proračun onda i u idućoj godini, u ovoj godini sumnjam. Što se tiče Trga Vladimira Nazora mogu reći da je, čujem i sam po gradu, krećem se, da idu nekakve inicijative i peticije vezano za širenje parkirnih mjesta pa će se uništiti naše područje, zeleni pojasevi, pa će to biti čuda. Znači, ne znam stvarno evo, znam odakle ide to i u to bih rekao da mi je lakše, a mi definitivno idemo prema tome da u budućnosti upravo ukidamo parkirna mjesta u gradu, u centru grada, da otvaramo nove pješačke zone i upravo sve suprotno od onoga što se priča, tako da će i to biti predmet našeg razmatranja. Nikakvih zahvata neće biti sigurno u tom dijelu bez da e prije toga i provedu sve one zakonom određene smjernice koje smo nužni pratiti kako bismo po zakonu uredili taj javni prostor, a one su i Zakonom o prostornom planiranju i o gradnji jasno propisane tako da nekakvih zahvata bez široke javne rasprave i ostalih potrebnih zakonom određenih stvari neće biti. Da li ćemo ići na to da uspostavimo mogućnost regulacije prometa u tom dijelu, vjerojatno da, u okviru postojećeg načina i postojećeg uređenja će se, vjerujem u idućoj godini, postaviti neke mogućnosti da se drugačije regulira promet u tom dijelu grada dok se u budućnosti rekao bih ne riješi trajno pitanje uređenja tog prostora. Mogu reći da ovdje ne govorim o mjesecima, govorim o godinama i sigurno se neće desiti ništa niti u idućoj godini, pa niti u onoj iza toga u smislu nekakvih velikih zahvata na tom gradskom prostoru, a Grad itekako i mi vodimo računa o tome da je to veliki zeleni pojas Grada i nismo za nikakva rješenja koja bi na bilo koji način uništavala taj dio pa je to vjerojatno evo sad i odgovor na sva moguća pitanja u tom smjeru koja bi mogla ići jer znam da je to tema po birtijama i kuloarima našeg grada. Što se tiče prijelaza to je, dobro ste primijetili, prijelaz koji nje momentalno van one svoje osnovne funkcije i ići će se u popravak, odnosno prijavili smo kvar. Izvođač je A1 i oni će to riješiti. Da li je u kameri, ona registrira kada je netko na pješačkom prijelazu, tu je očito došlo do nekakvog i to je ono što treba popraviti.

Gđa. Maja Krnjević – moje prvo pitanje odnosi se na ukidanje prireza i koliko je to sredstava manje u blagajni Grada te kako će Grad ta sredstva nadoknaditi, a u okviru tog pitanja kada je donijela Odluku o ukidanju prireza Vlada RH donijela je Odluku o dodjeli sredstava za fiskalnu održivost dječjih vrtića za pedagošku godinu 2023./2024. po kojoj Odluci Ivanić-Grad dobiva 358.582,00 godišnje eura, što bi u kunama iznosilo da građanima bude lakše 2.704.963,32 kune ili mjesečno 29.882,00 eura ili prevedeno u kune 225.414,00 kn. Moje pitanje glasi da li ste razmišljali o tome kako će se taj novac utrošiti jer obzirom na ukupnu ekonomsku situaciju i u državi i u društvu, pa tako i u gradu Ivaniću jako je teško roditeljima koji imaju po dvoje, troje djece plaćati cijenu vrtića koja trenutno jeste. Da li će taj novac biti utrošen za smanjenje cijene dječjeg vrtića po djetetu i da li će se taj novac isto tako utrošiti za povećanje osobnih dohodaka ljudi koji rade u vrtiću i to mislim od čistačice do ravnatelja. Naš bi prijedlog bio da o tome svakako, ako do sada niste, razmislite i da na taj način ta sredstva se i utroše. Slijedeće pitanje vezano je uz mjerne jedinice za mjerenje kvalitete zraka u gradu Ivaniću.. Obzirom da nemam informaciju da ih imamo, pa predlažem ako ih nemamo da ih što prije postavimo i to na nekoliko punktova bitnih u gradu jer ljetos bi itekako bilo dobro imati nekoliko takvih jedinica jer da smo imali u centru grada onda bismo vidjeli da je doista teško bilo živjeti stanarima u Savskoj ulici, čak i u onim okolnima, a i do starog grada prašina se dizala tako da vezano uz pitanje kolege Brezovečkog i odgovor gospodina iz Vodoopskrbe i odvodnje eto možda bi bili malo pametniji jer koliko mi je poznato stanovnici Savske ulice pripremaju tužbu koju će potkrijepiti rezultatima zdravstvenog pregleda i zdravstvenog stanja koje je uvjetovano upravo takvim životom i to prethodna četiri mjeseca. Slijedeće pitanje, na prošlom vijeću rečeno je da je bila inspekcija na fari Širjan, ali da nalaz još nije stigao. Interesira me da li je nalaz Ministarstva došao i kako glasi. Peto pitanje odnosi se na moju inicijativu koju sam poslala 30. kolovoza 2023. godine predsjedniku vijeća kojom smo predložili usvajanje točke dnevnog reda gdje bismo usvojili rezoluciju o proglašenju Ivanić-Grada sigurnim mjestom za žene. Neću o tome nešto duljiti, kada se stavi na dnevni red o tome ćemo onda raspravljati i zapravo pretpostavljam da tu neće biti političke opcije koja se neće složiti s time da Ivanić-Grad doista treba jednu takvu rezoluciju i da sigurno treba biti sigurno mjesto za žene. Pitanje je predsjedniku vijeća ili gradonačelniku kada se to misli staviti na dnevni red. Vezano uz komunalnog redara i košarkaško igralište u centru gdje je ona podloga koja je odlična i na kojoj se dosta igra, stjecajem okolnosti danas sa, primijetila, a obzirom da sam i jučer onuda išla, jučer toga nije bilo danas je, netko je izdubio na nekoliko mjesta i napravljene su rupe u samoj podlozi, pa komunalnom redaru da provjeri i da vidi i u okviru te situacije koja je tamo još jednom pitanje koje smo već nekoliko puta na vijeću postavili čemu služe kamere u gradu Ivaniću ako mi nikada i nikako niti na jedan način ne možemo otkriti počinitelje, vandaliste koji uništavaju našu gradsku imovinu. To je imovina svih nas koju plaćamo svi mi, koju plaćamo iz Proračuna Grada i ne vidim razloga da se tu malo zaista ne potegne pitanje tko i zašto to radi i da se netko ne kazni.

Predsjednik Gradskog vijeća – ja ću dio koji ste uputili vezano za Vašu inicijativu. Nije dovoljno poslati samo mail i unutra konvenciju i tu smo završili priču. Vi kao predlagač, a piše Vam u Poslovniku, morate pripremiti točku. Molim Vas, dajte sa našim stručnim službama to još jednom prođite i onda ćemo staviti na dnevni red.

Gradonačelnik – prvo pitanje je ukidanje prireza. Da, temeljem odredba same Vlade Grad Ivanić-Grad neće uvoditi nikakve poreze. Znači prirez se praktički ukida, on je bio 6%, nema poreza i za toliko bi se trebale povećati plaće svih zaposlenika koji žive u gradu Ivanić-Gradu. Odnosno, radi se o poreznom rasterećenju što je bila i namjera Vlade da to učine one jedinice lokalne samouprave koje to mogu i koje su to u mogućnosti. Ivanić-Grad to može i definitivno svi naši sugrađani koji žive u Ivaniću neće imati ni prirez ni prorez od iduće godine i za toliko će im porasti naravno i plaće. To sad nema baš veze sa ovom odlukom vezano za vrtiće, Vi ste to povezali znači, ali sve što ste rekli rekli ste istinu. Znači ta sredstva su predviđena da sjednu na račun Grada Ivanić-Grada, jeste da do danas još ništa sjelo nije. Odluka je donesena ali novaca još nema, a ono što mogu reći još mi upravo razmišljamo isto kao i mi u ta dva smjera, a to je povećanje osobnih dohodaka i plaća za zaposlenike dječjih vrtića i približavanje ili čak u potpunosti ispunjavanje onih nekih zakonskih odredba koje se tu spominju, a to je da se izjednače prava sa pravima u osnovnom školstvu, odnosno da se plaće izjednače sa učiteljicama u osnovnoj školi što je zakonski navedeno, a razmišljamo i o smanjenju cijena vrtića za one roditelje koji imaju više djece upisane u dječji vrtić. To je nešto o čemu se evo razgovara sada već dva, tri tjedna i u vremenu koje je ispred nas će se donesti nekakve odluke upravo u ta dva smjera kako ste i rekli. Što se tiče mjerenja kvalitete zraka upravo radi brige o zdravlju naših građana i sugrađana i radi tih nekih situacija koje imamo u gradu Grad Ivanić-Grad je još prošle godine zapravo instalirao dvije mjerne stanice koje mjere kvalitetu zraka, jedna je na Žeravincu, jedna je u centru grada, i to europskim novcima dijelom financirano i mogu reći da se one redovito kontroliraju. Naš Martin Madaras je i pripremao taj projekt odnosno aplikaciju po kojoj smo dobili te novce, aplicirali i pratimo stanje zraka u gradu i za sada nemamo nikakvih problema da bih mogao reći da je negdje došlo do smanjenja kvalitete zraka. Što se tiče Širjana i inspekcijskog nadzora to ću zamoliti pročelnika kao zna, ja nemam informaciju o samom nalazu inspektora. Podržavam da Ivanić bude sigurno mjesto za žene. Naravno, ne samo za žene nego za sve građane našeg grada uključujući i nas muškarce pa i djecu, u svakom slučaju da Ivanić bude sigurno mjesto za sve pa onda i za žene i dat ću evo sve svoje snage u to da definitivno budemo sigurni. Što se tiče igrališta u centru koje ste primijetili da nedostaju kockice ono je zapravo igralište koje spada u vlasništvo Osnovne škole s time da je Grad sufinancirao sa Zagrebačkom županijom za izgradnju tog igrališta 50:50 financijska sredstva i moram vidjeti sa prvenstveno Komunalnim centrom i direktorom komunalnog centra. Znam da oni redovito mijenjaju te oštećene dijelove što se i vidi na igralištu i da je već više puta mijenjano. Ukoliko imamo još tih elemenata vjerujem da će se to zamijeniti bez problema. Kamere našega Grada prati komunalna služba Grada i prate direktno djelatnici Policijske postaje u Ivanić-Gradu. Znači sve kamere su vidljive i za Policijsku postaju i za Grad i nije istina ono što ste rekli da nije niti jedan počinitelj bilo kojeg djela nisu one otkrile, jesu i to nekoliko počinitelja je otkriveno upravo zahvaljujući tim kamerama.

g. Mladen Prelec – počeli su radovi na aglomeraciji na području Deanovca pa smo primijetili da se ulica zatvara skroz. Znači, uskoro slijedi prolazak kroz Ulicu Josipa Badalića koja je praktički glavna ulica u Deanovcu i onda će nastati problemi. Moje pitanje je da li je onda moguće da se Ulica Dragutina Kocmana koja ima nekih 950 m neasfaltiranoga, a koja će praktički postati glavna za prolazak gore prema Deanovcu, da se na nju barem nasipa makadam novi sloj jer sada je trenutno neprohodna, eventualno je za traktore, jer je puna rupa, a s obzirom da asfalt tamo sumnjam da će ići jer ima nekih drugih problema za izvedbu toga asfalta. Drugo pitanje je nešto što nas već muči dugo, što neki drugi gradovi rješavaju subvencijama pa na to se odnosi i pitanje, Imamo problem sa jednim dijelom hitne službe, ali Dom zdravlja je priča za sebe. Znači, u tom Domu zdravlja u zadnjih dvadesetak godina nama su specijalisti skoro nestali. Mi od specijalista u Domu zdravlja trenutno imamo okulistu i jednom tjedno dolazi otorinolaringolog. Radiologa nema, pulmologa nema, interniste nema, kardiologa nema, za ginekologa nisam siguran, alergologa nema. Da li se možda razmišljalo, da li postoji mogućnost subvencije iz gradskog proračuna, slično nešto napravio je Križevac pa je dobio i pedijatra i ginekologa. Znači, da li postoji mogućnost da Grad Ivanić-Grad subvencionira liječnike u dogovoru sa ravnateljem Doma zdravlja pa da na taj način privučemo liječnike da olakšamo našim građanima pristup liječnicima jer odlazak do Zagreba vam košta cca nekih minimalno 10 eura, to je minimalno, a naši penzioneri sa penzijama 300, 400 i 500 eura ako moraju više puta ići gotovo je, nema penzije više. Treće pitanje, sportska dvorana Graberje, odnosno školska. Nisam bio na zadnjem vijeću, zapisniku sam pročitao odgovor očekivani početak radova 1.10. ove godine. Ja sam za svaki slučaj i danas prošao dva puta pored te dvorane, tamo nema žive duše. Da i je zapelo negdje sa izvođačem, da li se primjenjuje, odnosno kada možemo znati koja je situacija i kada bi mogli početi radovi na toj dvorani konačno da nam djeca barem iduću školsku godinu počnu u novoj školskoj dvorani. Četvrto pitanje je pitanje kamera, ali zeleni otok u Deanovcu za koji smo mi u Mjesnom odboru razmišljali da li uopće tražiti uklanjanje ili tražiti kamere, jednu od te dvije opcije. To što ljudi stavljaju tamo ne znam, bezobrazluk jednostavno. Nema druge riječi za to, a naši ljudi su takvi da neće reagirati dok nećemo ih oprati po džepu, a ne možemo ih kazniti ako nemamo kameru. Da li je ikako moguće tamo postaviti kamere pa da vidimo te počinitelje kojima je najlakše doći dvije, tri kutije ili vreće smeća baciti, koje na kraju onda moraju kupiti radnici Ivakopa koje plaćamo mi koji smo pošteni pa plaćamo odvoz kulturno.

Gradonačelnik – odgovor na prvo pitanje da, moguće je i o tome smo i razmišljali i to će vjerojatno i biti tako što se tiče Kocmanove ulice. Znači, tamo ćemo morati pokušati rasteretiti dio prometa i kroz tu Ulicu iako Deanovec ima izlaz prema Križu, ali je malo dalji pa ćemo barem u jednom dijelu pokušati to riješiti kroz nasipavanje Kocmanove. Što se tiče Doma zdravlja stalno razgovaramo, postoje mogućnosti, evo sada je pred nama razgovor sa ginekologom kojega imamo na sreću i tu ćemo tražiti isto sa gospodinom neka rješenja da mu u nečemu pomognemo i nadam se da ćemo u razgovoru sa gospodinom Bergmanom naći još rješenja za neke od tih specijalista iako tu mislim da nisu toliko bitna materijalna prava koliko neke druge stvari. Ako čovjek ne živi u našem gradu, ako živi van grada, a živi, on se neće doseliti u Ivanić radi nekakvih tu naknada. Daleko je najbolja situacija ako imate čovjeka koji živi u gradu i onda je još k tome i stručan pa da preuzme neku od ovih ambulanti. Takav je slučaj bio izuzetno dobar sa internistom kojeg smo na taj način bili riješili u jednoj fazi, međutim evo čovjek ima nekih drugih obaveza sada u bolnici gdje radi i iako živi u Ivanić-Gradu nije u mogućnosti obavljati više internističku ambulantu. Stalno razgovaramo i stalno pokušavamo u tom kontekstu ojačati naš Dom zdravlja. To će biti tako i u budućnosti i Grad ide prema tome evo i u razgovoru sa pročelnicom, da nađemo modalitete zajedno sa Domom zdravlja Zagrebačke županije kasko financirati neke određene potrebe tih ljudi koje oni evo iskažu prema nama, a ima ih. Tako da vjerujem da će se u budućnosti upravo na taj način dio problema i rješavati. Da, sportska dvorana Graberje, početak radova, uvođenje u posao će biti 1.11. i u pravu ste da se govorilo i o 10. mjesecu, da je to trebalo biti 1.10. po nama, ali na zahtjev izvođača smo pomaknuli rok na 1.11. jer izvođač nije bio u mogućnosti krenuti sa radovima 1.10. i iskreno se nadam da će 1.11. krenuti radovi na sportskoj dvorani u Graberju koju znate da financiramo zajedno sa Zagrebačkom županijom pola pola, da prijašnji izvođač nije mogao obavljati radove, da smo poništili, odnosno raskinuli ugovor, išlo se u novi javni natječaj. Na novom natječaju dobili novog izvođača i evo 1.11. je sada uvođenje u posao. Da li će baš 1.11. krenuti to vam ja opet ne mogu reći, ali nije do Grada, nije do novaca, novaca ima, novci su osigurani, ali potreban je izvođač koji će to moći izvršiti. Osobno što se mene tiče mislim da nema problema da se tamo instalira kamera. Instaliraju se i po drugim otocima. Ukoliko ima potrebe evo sa ravnateljicom Ivakopa ćemo vidjeti koliko je to novaca pa da vidimo šta se da napraviti da se možda u nekom razdoblju sad ispred nas ugradi kamera i na taj zeleni otok pa da onda na taj način pokušamo uvesti red.

g. Mladen Prelec – samo vezano na ove subvencije prema Domu zdravlja. Možda plaćanje stana u Ivaniću, pa onda ako doktor stanuje u Ivaniću ako mu se plaća stanarina na taj način smo ih privukli. U Križevcima, primjer navodim zato što je friški, plaća se stan doktoru, neću o onih 13.000 eura govoriti o jednokratnoj godišnjoj pomoći. Govorim samo o mogućnostima kako olakšati građanima da imaju što bolju zdravstvenu zaštitu.

g. Lovorko Matković – imam dvije molbe, prva bi bila molba prema odjelu za gospodarstvo da se pismenim putem uputi prema Mjesnom odboru Šumećani zašto se ne mogu staviti ti bokoštitnici na zavoj poslije spomenika prema trgovini dolje. Pitanja su svaki čas, na svakom vijeću to postavljam ili svakom drugom, pa neka Mjesni odbor onda obavijesti šta se napravilo, šta smo mislili učiniti i do kud smo dogurali. Slijedeće, molim informaciju da li postoji plan preasfaltiranja Gredske ulice u Gredi Breškoj. Prvih 100 m asfalt je jednostavno nestao, rupe su posvuda i kada kiša padne tamo stoji voda, imaju problema pješaci, a pogotovo djeca koja idu na školski autobus, pa da li postoji mogućnost pošto će sada raditi krpanja i asfaltiranja to je nekih stotinjak metara. Bučijada, zalaganjem organizatora ovaj trodnevni dio je uspješno napravljen. Čestitam svima, zahvaljujem se na trudu ali uvijek ima neki ali. Ali je iznenadile su me cijene prehrane i zanimacije za djecu. Samo za primjer, recimo u četvrtak, znači dan prije Bučijade ili u ponedjeljak dan poslije Bučijade tanjur roštilja košta 6,00 eura na Bučijadi 9.00 eura. Nije stvar da mi možemo nešto učiniti i da možemo nekog ucjenjivati, ali ako slušaju ugostitelji ili ti koji su nam radili tu nekakvu ponudu neka znaju da su nas stvarno, na kraju krajeva gosti su ljuti na Grad, nisu na onoga pojedinca. Mislim da su pretjerali u tim nekim stvarima, a pogotovo ovo što su igre za djecu i tako dalje, jahanje i to. Imam još jedno, to je briga o djeci, pričao sam zadnji puta o Učeničkom domu jer je ravnatelj u Učeničkom domu u svojem okruženju poručio, ili je tako rekao, da mi vijećnici nemamo šta razgovarati o djeci, da brigu oni brinu jer oni su tu da brinu o djeci. Ali, poručio bih ravnatelju da na području Grada ima oko 2500 školaraca, predškolske, školske, visokoškolske i lokalna samouprava sa svim tim svojim poduzećima podiže standard života svima izgradnjom dvorana, vanjskih igrališta za razne sportove, dječja igrališta, autobusne stanice, označene pješačke prijelaze i uglavnom i Grad donira i sredstva prema školama, osigurava prostor za visoko školstvo, Grad i proširuje vrtiće i vrtić i osoblje vrtića je u sastavnom dijelu proračuna. Po tome se vidi, samo sam naveo neke stvari šta se odnose na tu djecu da li se odnosi na predškolsku djecu pa do nekih 18, 20 godina. Da bi se to sve skupa ostvarilo ti svi prijedlozi od gradonačelnika i od članova uprave sve to vijećnici moraju donesti svoje odluke. Znači da vijećnici razgovaraju o tome, slažu se, dižu ruke i prisutni su tu u tome, a jesam li povrijedio zadnji puta ravnatelja Učeničkog doma jer ne dozvoljava da učenici trećeg i četvrtog razreda koji idu u Učenički dom na školovanje da ne koriste njegovu blagovaonu koja je u njihovo vrijeme kad klinci imaju svoju užinu ili obrok zjapi prazna. Ako me sluša onda neka shvati da i mi itekako brinemo o to j djeci gospodine ravnatelju Almire Alimanoviću.

Gradonačelnik – podržavam Vaš prijedlog vezano za Šumećane, neka se napravi to što ste zahtijevali prema Mjesnom odboru, a i dalje prema Hrvatskim cestama. Što se tiče asfaltiranja ono će biti u planu, ne znam, sad se rade nekakve projekcije za iduću godinu koje će sve ulice ući u to pa nema razloga da ne bude i da među njima. A ovo treće i četvrto su zapravo, rekao bih, Vaši pogledi na te neke stvari koje ste željeli javno izreći. To ne doživljavam kao pitanja i evo imali ste tu priliku.

1. **TOČKA**

Gđa. Maja Krnjević – postavit ću pitanje vezano uz Vaš odgovor na prvo postavljeno pitanje na aktualnom satu. Rekli ste da ne možete ništa učiniti po pitanju ubrzanja radova kada se nešto dogovori. Mene zanima kada se sklapaju ugovori oni se sklapaju u određenom roku i izvođač mora u određenom roku stvar napraviti, treba taj posao napraviti. Obzirom na situaciju koja je sada da li ćete zaračunati penale i kako uopće je moguće da se tako dugi rokovi daju kada se zna koliko vremena treba da se jedan takav projekt napravi i završi. Drugo, naša točka dnevnog reda zove se Razmatranje financijskog izvješća i izvješća o poslovanju trgovačkog društva Vodoopskrba i odvodnja Zagrebačke županije za vodoopskrbu i odvodnju za 2022. godinu i donošenje Zaključka o prihvaćanju istog. Ja moram priznati to meni nema baš neke prevelike logike da su i Nadzorni odbor i Skupština društva prihvatili i Izvješće o stanju društva i financijsko izvješće. Dakle, mi to možemo samo primiti na znanje, ali da ne bi bilo kao prošle godine kada sam primijetila u Izvješću za 2021. godinu da stoji kako je u Ivanić-Gradu napravljeno 445 km vodovoda što je naravno netočan podatak, netko ga je krivo ili otisnuo ili napisao ili netko to nije čitao, tako da očito to se baš ne radi kako treba, ali dali smo si truda i ovaj put pa smo malo proučili i organizacijsku strukturu unutar jer na kraju krajeva Ivanić-Grad ima poslovni udio od 13,79% tako da imamo prava i pitati i tražiti i na kraju krajeva sugerirati. Pa obzirom na strukturu organizacijsku koju imate trenutno, a u financijskom izvješću samo ću se na jedan mikro detalj osvrnuti, kaže ovako – da vam ostali vanjski troškovi su ostvareni u iznosu od 6.877,787,00 kuna i predstavljaju 30,9 % ukupnih materijalnih troškova, i sada oni se sastoje od koječega, ali tu je vrlo interesantan jedan podatak da su usluge kooperanata, troškovi vanjskih usluga pri izradi dobara i obavljanju usluga 1.045,179,00 kn, a to je asfaltiranje, najam mehanizacije, baždarenje vodomjera i slično, te usluga zakupa u iznosu od 688.584,000 i da se odnose na zakupe poslovnih prostora. Mene sada zanima zar vi nemate svoj poslovni prostor koji ste napravili i s druge strane zar nemate kadrove unutar organizacije rada koju imate koji mogu taj posao napraviti nego morate uzimati vanjske, kao što je recimo baždarenje vodomjera. To stvarno ne znam, objasnite, ja sam možda u nekoj zabludi, ne bi voljela da jesam. S druge strane na terenu mi kao građani možemo vidjeti da nam na očitanje brojila dolaze dva djelatnika Vodoopskrbe i odvodnje, a da nam kod izmjene vodomjera dođe jedan čovjek. Pa da li dva čovjeka trebaju biti zaposlena na poziciji popisivača brojila, a jedan čovjek koji sam tamo mijenja, nema mu ko šta dodati nego sve radi sam. Ima li tu ikakvog smisla. Čisto neki detalji pa bih Vas molila da nam to objasnite, a posebno da nam objasnite ovaj ugovor koji je napravljen i kako on izgleda, pretpostavljam da kao zamjenik ste o tome upoznati kako izgleda ugovor koji je napravljen za Savsku ulicu u Ivanić-Gradu, koji je bio rok izvođenja, kada je to trebalo biti dovršeno i zbog čega mi sada i dalje čekamo asfalt. Dakle, ako je ugovor napravljen s novim izvođačem radova što stoji u njemu i zbog čega su ti rokovi tako dugački. Kome se tu ide na ruku? Ako treba nešto mijenjati u nekom zakonu, pa na vlasti ste, mijenjajte zakone, imate većinu i u Saboru. Dakle, razumijete o čem govorim? Mi se tu ispričavamo na osnovu čega i kome? Dakle, građani grada Ivanić-Grada zadnja četiri mjeseca nekvalitetno žive isključivo zbog toga što je situacija u Savskoj takva kakva je. Ja Vas molim odgovor.

g. Nenad Babić – ja se iskreno nadam da sam uspio poloviti sva pitanja, nije ih malo. Krenuo bih od ovoga o kojem smo raspravljali u okviru aktualnog sata. Znači, rok za izvođenje radova kada idete u jedan EU projekat kao što je ovaj osnova svega je studija izvodljivosti. Kroz Studiju izvodljivosti se definiraju rokovi. Ti rokovi se prenesu poslije toga u natječajnu dokumentaciju i u skladu s tim se potpisuje ugovor. Ugovor još nije istekao. Ugovor jest bio produživan u dva navrata ja mislim, međutim odobrenje za produženje ugovora nama kao investitorima određuje nadzorni inženjer na radovima i inženjer koji vodi sukladno projektu o europskim financiranjima projekt u naše ime. Dakle, ugovor nije istekao. Naplata penala uvijek postoji kao opcija, međutim moramo biti iskreni da rok nije probijen. Druga stvar, nismo mi nikakav novi ugovor potpisivali nego je posao na RVS-u koji se odnosi na ivanićgradsko područje dobila zajednica ponuditelja. U okviru jedne zajednice ponuditelja oni uvijek mogu radove ustupati jedni drugima jer isto tako i solidarno odgovaraju prema nama kao investitoru. Što se tiče poslovnog prostora mi, na žalost, nemamo svoj poslovni prostor. Mi u ovom dijelu koji radi zajedničke službe mi nemamo poslovni prostor i mi jesmo u najmu prostora. Mi imamo u poslovnim jedinicama prostore različite kvalitete. Negdje kao što je ovdje u Ivaniću napravljena nova poslovna zgrada koja nam služi na ponos svima. Isto tako u ovom trenutku projektiramo za područje Dugog Sela, pa onda naravno imamo viziju da napravimo isto tako i u Vrbovcu i Svetom Ivanu Zelini. Naravno to sve košta, to ne ide preko noći, ali evo radimo na tome tako da smo dužni u okviru svoga financijskog plana osigurati sredstva i za to. Baždarenje vodomjera, znači znate kako je tvrtka nastala okrupnjivanjem šest vodno komunalnih poduzeća i moramo biti iskreni da ni jedno vodno komunalno poduzeće nije imalo ni ovlaštenog baždarnicu ni ljude osposobljeno za baždarenje. Tako da mi i dan danas radimo na način da moramo dati baždarenje na authorsanje isto kao što moramo dati na authorsanje i veliki dio građevinskih radova jer jednostavno nemamo dovoljno operative da se svi izvedu. Popisivači, mi imamo na području Ivanić-Grada, znači ne samo isključivo grad Ivanić-Grad nego i Kloštar Ivanić i sve što spada u poslovnu jedinicu i Križ, četiri očitača, vodoinstalatera imamo isto tako. Dakle, moram biti iskren, ljudi koji dolaze na očitavanje dolaze u broju koliko ih je potrebno. Radimo na tome, razmišljamo o tome da u budućnosti poradimo na ugradnji novih vodomjera, odnosno da stare vodomjere pripremimo, da ih opremimo na način da će se moći očitavati daljinski što znači da će biti puno jednostavnije, učinkovitije i puno brže. Ako ste primijetili da vodoinstalater mijenja vodomjer, a dvoje očitavaju iste te vodomjere morate znati da su oni različito sistematizirani i da ovi isključivo očitavaju vodomjere, a ovi ih mijenjaju. Sad, zašto je bio jedan, vjerojatno su dečki radili nekom drugom neku drugu stvar. Ono što radimo maksimalno pokušavamo svojim snagama napraviti da bi što manje authorsali radove iako više puta smo prisiljeni da moramo uzeti usluge izvana.

g. Željko Brezovečki Brzi – prije svega želio bih reći kolegici Maji da je eto stvarno neke stvari postavila na pravo mjesto jer iako gospodin zamjenik direktora kaže da je tu bilo više izvođača i radili su, prvi i najvažniji problem koji smo uočili i mi svi ostali građani grada Ivanić-Grada da tu nešto ne štima. Prvo je Elektrocentar Petek naparkirao kamion pa je stajao mjesec dana, pa su došli dva dečka s lopatama, pa se sjedilo dva tjedna, pa tri tjedna, pa četiri tjedna, pa se ništa nije radilo, pa se počelo kopat, pa se nije metnulo bočne pregrade da ne zatrpaju te radnike, pa se to sve zatrpalo i tako je to prošlo dva, tri mjeseca da ništa nismo napravili .Uvođenjem novoga ili dogovorno je došao novi izvođač koji je to sve napravio u 15 dana. Što znači, to je još jedna potvrda, da se može napraviti kada se adekvatno da čovjeku nekom koji ima mogućnosti, volje i želje za napraviti taj dio. Međutim, ovaj drugi dio koji mene najviše zanima to je gdje je taj nadzor, tko je taj nadzor, tko je taj fakin, tko je taj mangup kojega nikako nema tu da on vidi i da kaže – ljudi, pa šta radimo, dva mjeseca nije zapiknuta lopata, šta se to radi. I druga stvar da li imate i da li možemo dobiti na uvid da li je izvršeno ispitivanje te mreže da ta mreža slučajno sad na kraju i ne pušta jer ako mi to asfaltiramo, kako ste Vi rekli do Svih svetih, da na kraju ne budemo opet za mjesec dana ponovno išli kopati jer možda ona pušta. Ja nakon takvog rada kao što je bilo rađeno dva i pol mjeseca ii tri, ili bolje reći nerada ja jednostavno ne vjerujem da ta mreža možda ne pušta na petnaest mjesta. Tko ju je radio ne bih se ništa čudio, pa bih Vas molio ako je u mogućnosti da nam za slijedeće vijeće pripremite nalaz toga da vidimo da i je ta mreža ispravna, da li je ona stvarno za pustiti u pogon i da se izasfaltira, ako nije možda je bolje sada i pametnije da pričekamo, otkopati i riješiti ako nije to tako.

Predsjednik Gradskog vijeća – ne odnosi se na točku dnevnog reda, to je više bila diskusija, zahvaljujem se kolegi Brezovečkom.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 10 glasova za i 2 glasa suzdržan usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju za 2022. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2. TOČKA**

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**Gradske zajednice športskih udruga Grada Ivanić-Grada za 2022. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**Zajednice tehničke kulture Grada Ivanić Grada za 2022. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**trgovačkog društva Razvojna agencija IGRA d.o.o. za 2022. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**trgovačkog društva Poduzetnički centar Ivanić-Grad d.o.o.**

**za 2022. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**6. TOČKA**

Gđa. Marina Šiprak – pred nama je prijedlog Odluke o izmjenama Poslovnika Gradskog vijeća Grada Ivanić-Grada. Ova Odluka donosi se na temelju čl. 33. i čl. 37. stavka 5. i 6. Zakona o lokalnoj i područnoj(regionalnoj) samoupravi, te čl. 35. Statuta Grada Ivanić-Grada. Ovom Odlukom mijenja se odredba čl. 65. Poslovnika Gradskog vijeća Grada Ivanić-Grada kojom je propisana mogućnost održavanja sjednica Gradskog vijeća Grada Ivanić-Grada elektroničkim putem u iznimnim okolnostima koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti. Dakle, drugim riječima ovom Odlukom se zapravo Poslovnik Gradskog vijeća usklađuje sa važećim Zakonom o lokalnoj i područnoj (regionalnoj) samoupravi, a glede mogućnosti održavanja sjednica Gradskog vijeća elektroničkim putem.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o izmjenama Poslovnika Gradskog vijeća Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gđa. Marina Šiprak – pred vama je prijedlog Odluke o izmjenama Odluke o plaći drugim pravima iz radnog odnosa gradonačelnika i zamjenika gradonačelnika Grada Ivanić-Grada. Kao i kod prethodne Odluke i ovdje se zapravo radi o usklađenju Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada sa važećim propisima koji uređuju ovo područje, odnosno ova pitanja. To su ponajprije Zakon o lokalnoj i područnoj (regionalnoj) samoupravi te Zakon o plaćama u lokalnoj i područnoj (regionalnoj) samoupravi te se ovom Odlukom predmetna Odluka mijenja u dijelu čl. 5. koji propisuje koja to prava imaju dužnosnici koji dužnost obavljaju profesionalno za vrijeme profesionalnog obavljanja dužnosti, a koja nisu, odnosno osim prava na plaću, prava na staž, osiguranja, prava iz mirovinskog i zdravstvenog osiguranja, dakle koja su to druga prava iz rada. Pri ovom novom reguliranju vodili smo računa i o Zakonu o sprečavanju sukoba interesa, odnosno Smjernicama Povjerenstva za odlučivanje o sukobu interesa kojima je regulirano koja to ostala prava iz rada mogu ostvarivati lokalni dužnosnici, a da ostvarivanje tih primitaka ih ne dovede u nekakav potencijalan sukob interesa u smislu tog Zakona.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o izmjenama Odluke o plaći i drugim pravima iz radnog odnosa gradonačelnika i zamjenika gradonačelnika Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

Gđa. Marina Šiprak – pred vama je prijedlog Pravilnika o izmjenama Pravilnika o kriterijima za ocjenjivanje službenika i namještenika i o načinu provođenja ocjenjivanja. Dakle i o ovdje se zapravo radi o jednom usklađivanju postojećeg Pravilnika sa odredbama Zakona o službenicima i namještenicima u lokalnoj i područnoj (regionalnoj) samoupravi te Zakona o općem upravnom postupku. S obzirom da je tu zapravo riječ o jednom normativnom usklađivanju te je obrazloženje dosta detaljno dano u samim materijalima koje ste dobili u pozivu za sjednicu vijeća ne bih sada to detaljnije obrazlagala.

Gđa. Maja Krnjević – ovaj Pravilnik je jasan i to je sve OK, ali ja sam već jednom predložila, predlažem opet i mislim da to uopće ne bi bilo loše iako to možda ne bi ulazilo u ukupnu ocjenu da građani imaju pravo ocijeniti djelatnike gradske uprave. Tako da to isto mislim da bi mogli uvesti kao ako ništa drugo jedan čin dobre volje odnosa građana i djelatnika gradske uprave. Ako pogledamo zapisnike od prije vidjet ćete da smo to već i predlagali. Inače što se samog Pravilnika tiče on ovako kako izgleda je u redu.

Predsjednik Gradskog vijeća – hvala na sugestiji, vidjet će se mogućnosti da li se to može provesti.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojen

**P R A V I L N I K**

**o izmjenama Pravilnika o kriterijima za ocjenjivanje službenika/ca i namještenika/ca i o načinu provođenja ocjenjivanja**

Pravilnik prileži zapisniku i čini njegov sastavni dio.

Napomena: Pravilnik je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**9. TOČKA**

Gđa. Marina Šiprak – Gradsko vijeće je a svojoj sjednici održanoj 16. veljače 2023. godine donijelo Odluku o izgledu službene odore te izgledu i sadržaju službene iskaznice komunalnih redara Grada Ivanić-Grada sve na temelju odredbe članka 111. stavka 3. Zakona o komunalnom gospodarstvu kojom je propisano kako izgled službene odore, te izgled i sadržaj službene iskaznice komunalnog redara propisuje predstavničko tijelo jedinice lokalne samouprave svojom odlukom. Ovom Odlukom zapravo predlažemo dopuniti Odluku koju ste donijeli početkom ove godine na način da sada imamo reguliran jednu cjelovitu službenu odoru komunalnih redar, a uvažavajući isto tako primjedbe koje smo prilikom donošenja inicijalne Odluke imali od strane vijećnika na sjednici Gradskog vijeća.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o dopuni Odluke o izgledu službene odore te izgledu i sadržaju službene iskaznice komunalnih redara Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

Gđa. Marina Šiprak – pred vama je prijedlog odluke o dopuni Odluke o prodaji robe izvan prodavaonica na području Grada Ivanić-Grada. Ova Odluka se donosi između ostalog i na temelju članka 10. Zakona o trgovini, a ovom Odlukom o dopuni Odluke predlažemo dopuniti članak 8. Odluke kojom je reguliramo mjesto, odnosno mjesta i način prigodne prodaje robe i prigodne sezonske prodaje robe na području Grada Ivanić-Grada na način da se još dodatno propiše mjesto i način za prigodnu sezonsku prodaju borova i jelki, odnosno božićnih drvaca. To se na području Grada može obavljati na prostoru parkirališta uz Sportski park Zelenjak u Omladinskoj ulici, a uz odobrenje trgovačkog društva Komunalni centar Ivanić-Grad d.o.o.. Ova dopuna Odluke inače inicirana je od strane trgovačkog društva Komunalni centar.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o dopuni Odluke o prodaji robe izvan prodavaonica na području**

**Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Gđa. Marina Šiprak – Upravno vijeće Dječjeg vrtića Ivanić-Grad je na svojoj sjednici održanoj 18. rujna 2023. godine donijelo Zaključak o prijedlogu proširenja djelatnosti Dječjeg vrtića Ivanić-Gad te ga uputilo osnivaču na razmatranje. Sukladno tom Zaključku osnivaču se predlaže proširenje djelatnosti Dječjeg vrtića Ivanić-Grad otvaranjem dodatne odgojne skupine jaslične dobi u prostoru zgrade Dječjeg vrtića Podružnica Žeravinec, a sve radi povećanja smještajnih kapaciteta Dječjeg vrtića. Ovim proširenjem djelatnosti povećao bi se smještajni kapacitet Dječjeg vrtića za dodatni osam do četrnaest mjesta a sve sukladno mjerilima za broj djece u odgojno obrazovnim skupinama koja su propisana državnim pedagoškim standardom predškolskog odgoja i naobrazbe. Ono što bih još vezano za donošenje ove Odluke željela naglasiti da je ovo već treće proširenje djelatnosti koje se razmatra na Gradskom vijeću. Dakle, u jednom periodu unazad tri godine od 2020. počevši pa do danas na Gradskom vijeću su se donosile odluke o proširenju djelatnosti Dječjeg vrtića i to otvaranjem dvije dodatne odgojne skupine jaslične dobi u podružnici Tvornica smijeha 2020. godine, te zatim 2022.godine ponovno se razmatralo proširenje djelatnosti Dječjeg vrtića Ivanić-Grad za još dvije dodatne odgojne skupine jaslične dobi u podružnici Žeravinec, te je produljeno obavljanje djelatnosti u podružnici Tvornica smijeha za prethodno odobrene dvije dodatne odgojne skupine jaslične dobi. Dakle ovo je sada već treće proširenje djelatnosti kojim se zapravo šire kapaciteti Dječjeg vrtića čime se pokazuje da se zapravo prati jedan trend povećanja zahtjeva za upis djece u Dječji vrtić, pa onda dobili smo iz Dječjeg vrtića o povećanju broja upisane djece unazad deset godina gdje mi zapravo imamo konstantan porast od pedagoške godine 2013./2014. kada je bilo upisano 429 djece do posljednje pedagoške godine 2023./2024. kada je u Dječji vrtić upisano 530 djece pri čemu u taj broj nisu obuhvaćena djeca koja polaze program predškole, a nisu integrirana zapravo u redoviti program Dječjeg vrtića. Što se tiče zahtjeva za upis djece u dječji vrtić na natječaju koji je bio raspisan u proljeće ove godine zaprimljeno je 175 prijava od čega je na listi čekanja ostalo 48 djece i zapravo ovim proširenjem djelatnosti mi omogućujemo do kraja godine upis još dodatnih dvanaestero djece godišta 2023. godine.

Gđa. Maja Krnjević – nama je jasno o čemu govorite, Vi govorite o proširenju djelatnosti. Kada smo prošli put imali usvajanje nije ljudima bilo jasno, mislili su da sada neka nova djelatnost još u vrtić dolazi, pa samo čisto da objasnimo to je proširenje kapaciteta de facto, smještajnih kapaciteta. Imali smo takva pitanja nakon prošli puta što smo istu stvar napravili, tako da ljudi razumiju. Znači, ne širi se djelatnost vrtića u smislu neke nove djelatnosti. Djelatnost je ista samo se šire kapaciteti odnosno broj grupica.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o proširenju djelatnosti Dječjeg vrtića Ivanić Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA**

g. Dražen Hlad – pred vama je prijedlog Odluke o prijenosu vlasništva nekretnina odnosno zemljišta u vlasništvu Grada Ivanić-Grada k.o. Ivanić-Grad k.č.br. 1148 za potrebe gradnje POS-ovih stanova odnosno gradnja zgrade po sistemu poticajne stanogradnje Moram reći da smo tijekom 2022. i 2023. skupili, odnosno da je formirana konačna lista od 26 + 14 kandidata što je ukupno 40 kandidata te imamo prijedlog, sklopili smo prijedlog predsporazuma sa APN-om gdje su definirane određene ovlasti sudionika u tom predugovoru. Znači obaveze Grada su to da Grad mora osigurati zemljište za gradnju tih POS-ovih stanova te da mora osigurati infrastrukturu što se odnosi na pristupne ceste i sve potrebne komunalije, struja, voda, plin, vodovod i kanalizacija do same čestice. Znači, to bi bila ova čestica koja je preko puta sportske dvorane Žeravincu. Njena površina je nešto veća od 16 000 m² i ukupne procijenjene vrijednosti 431.000 eura. Ona je prevelika za ove potrebe, ali nakon što se definira projektni zadatak i nakon što se izvadi građevinska dozvola dio te parcele koji neće biti potreban za gradnju tog projekta biti će temeljem ovog predugovora vraćen u vlasništvo Grada. Sijedeći koraci, ukoliko se prihvati ovaj prijedlog Odluke, je izrada projektnog zadatka u suradnji sa kolegama iz APN-a. Znači, u obvezi APN-a je izrada projektne dokumentacije, naravno temeljem naših također inputa, izvođenje građevinskih dozvola, zatim ugovaranje samog izvođača, nadzora, te sklapanje ugovora sa korisnicima stanova po ovom subvencioniranom sistemu poticajne stanogradnje. Ono što mi nadalje očekujemo to je da bi do polovice 2024. godine APN izvadio sve potrebne građevinske dozvole za gradnju, u drugoj polovici 2024. proveo bi se javni natječaj za izbor izvođača te je tijekom 2025. godine predviđena sama gradnja, odnosno realizacija projekta. Cijena stana je po ovom sistemu nešto manja od 1.500,00 eura, ali pod ovim uvjetima kojim Grad osigurava ta također značajna sredstva u vidu zemljišta i osiguravanja potrebne infrastrukture do same parcele.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o prijenosu prava vlasništva nekretnine u korist Agencije za pravni promet i posredovanje nekretninama**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**13. TOČKA – RAZNO**

Vijećnik Željko Brezovečki Brzi upućuje zahvalu direktorici Turističke zajednice Grada Ivanić-Grada Ani Gašparović na prekrasnoj Bučijadi na kojoj je bilo 180 izlagača i 85 000 ljudi. Zahvaljuje svima koji su sudjelovali u organizaciji Bučijade, a posebno trgovačkom društvu Komunalni centar Ivanić-Grad koje je u dva dana očistilo Grad tako da izgleda kao da se ništa nije niti događalo tijekom vikenda. Ističe kako se nada da će i sljedeće godine biti sve dobro organizirano kao i ove godine.

Vijećnik Miljenko Šimunović upućuje zahvalu Stožeru civilne zaštite Grada Ivanić-Grada, gradskim službama te vatrogasnim postrojbama koje su pomagale građanima uslijed olujnih nevremena ovoga ljeta.

Sjednica Gradskog vijeća Grada Ivanić-Grada dovršena je u 18:05 sati.

Zapisnik sastavila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist